SA verloor miljarde deur onwettige tabakhandelFoto: Sipa/Pixabay.com Die Suid-Afrikaanse staat verloor jaarliks ŉ enorme R6 miljard – dis R6 000 000 000 – aan belastinginkomste weens onwettige tabakhandel, het die minister van finansies, Tito Mboweni, in die parlement onthul. Hy het geantwoord op ‘n geskrewe parlementêre vraag oor die onderwerp deur die DA-LP Alf Lees. Volgens Mboweni het die hoeveelheid belastinginkomste wat die staat verloor deur onwettige handel in tabak (waarop ‘n skerp sondebelasting gewoonlik gehef word – binne een jaar toegeneem van R4,1 miljard na R6 miljard. Mboweni het ook ‘n twaalfpuntplan aangekondig om belastingbedrog deur onwettige tabakhandel hok te slaan. – Die hele tabakbedryf word deur die belastinggaarder geoudit; – Die Wet op Doeane en Aksyns word gewysig om die invoer van oorsese sigarette te bemoeilik; – Produktellers in die sigaretbedryf word verpligtend gemaak en gereeld nagegaan; – Tegnologie word deur die Suid-Afrikaanse Inkomstediens (SAID) ingestel om sigarette van produksie tot by die winkeltoonbank te monitor; – Kleinhandelaars wat sigarette verkoop gaan geoudit word; – Die Onwettige Handelseenheid is in die SAID herstig; – Alle tabaklisensies word heroorweeg; – Spesifieke ingryping word op die land se hawens beplan; – Sigaretvervaardigingsmasjiene gaan geoudit word; – Enigeen wat ‘n sigaretteller moet hê en dit nie het nie, sal hul lisensie verloor; – Meer tabakinspekrteurs gaan aangestel word; en – Aksynspersoneel gaan ontplooi word by plekke wat sigarette vervaardig.